Apdraudējuma dēļ, ko rada Sēnas plūdu ūdeņi, Parīzē ierobežota piekļuve Luvras muzejam, trešdien pavēstīja muzeja pārstāvji.
Muzeja islāma mākslas nodaļa daļēji slēgta vismaz līdz svētdienai.
Dzelzceļa uzņēmums SNCF noslogotajā pazemes dzelzceļa līnijā "RER C" pilsētas centrā slēdzis vairākas stacijas, ieskaitot Senmišela/Noterdamas un Orsē muzeja stacijas, kuras izmanto pilsētas viesi, lai nokļūtu Parīzes populārākajos tūrisma objektos.
Ceļoties ūdens līmenim Sēnā, varasiestādes jau mēneša sākumā slēdza ceļus Sēnas krastos.
Ūdenslīmenis šobrīd sasniedzis 5,2 metrus, un sagaidāms, ka līdz nedēļas nogalei tas pacelsies līdz sešiem metriem, pavēstīja policija.
2016.gada jūnijā ūdenslīmenis sasniedza 6,1 metru, bet rekords tika uzstādīts 1910.gadā, kad tas sasniedza 8,62 metru atzīmi.